મહારાષ્ટ્ર હાઉસિંગ રેગ્યુલેટરી બિલના પ્રસ્તાવનો રિવ્યુ કર્યા બાદ કમિટીએ એમાં ૨૬ ફેરફાર સૂચવ્યા છે. એમાંનું એક સૂચન પોસ્ટ સેલ પિરિયડનો સમયગાળો વધારવાનો છે, કારણ કે આ સમયગાળામાં બિલ્ડર ત્રણથી પાંચ વર્ષના સમયગાળામાં બાંધકામમાં કોઈ ખામી સર્જાય તો એને સુધારવા માટે બંધાયેલો છે. જોકે સરકારના મહારાષ્ટ્ર હાઉસિંગ રેગ્યુલેટરી બિલ સામે કેટલાક ડેવલપરો વિરોધની લાગણી અનુભવે છે. પોતાની આ લાગણી વ્યક્ત કરતાં એક ડેવલપરે કહ્યું હતું કે ‘સરકાર ડેવલપરો પર તો અંકુશ લગાવે છે, પણ રિયલ એસ્ટેટના બિઝનેસને ઇન્ડસ્ટ્રીનું સ્ટેટસ નથી આપતી. જે ડેવલપર ખોટું કામ કરે તેને સજા મળવી જોઈએ એ તો બહુ સરળ સમજ છે, પણ સરકાર ક્યારેય એ સમજવાનો પ્રયાસ નથી કરતી કે ડેવલપરને કબજો સોંપવામાં મોડું શું કામ થાય છે? જો પ્રોજેક્ટને સમયસર બધી સરકારી પરવાનગીઓ ન મળે અથવા તો રેતી કે સિમેન્ટના જથ્થાની શૉર્ટેજ થતાં એની ડિલિવરી પાછળ ઠેલાય તો કબજો સોંપવામાં નિયત સમય કરતાં મોડું થાય એ સ્વાભાવિક છે. આવા સંજોગોમાં માત્ર ડેવલપરને જ દંડ શા માટે? ન્યાય હંમેશાં બન્ને પક્ષે યોગ્ય રીતે કરવામાં આવે એ ઇચ્છનીય છે.’